Rozhodnutie Rady
z 25. apríla 2002
o odtajnení časti II Spoločnej príručky prijatej výkonným výborom ustanoveným Dohovorom, ktorým sa vykonáva Schengenská dohoda zo 14. júna 1985
(2002/353/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva a najmä na jej článok 207,
keďže:
(1) výkonný výbor ustanovený Dohovorom, ktorým sa vykonáva Schengenská dohoda zo 14. júna 1985, svojím rozhodnutím zo 14. decembra 1993 (SCH/Com-ex (93)22 rev.) a z 23. júna 1998 (SCH/Com-ex (98) 17), ktorý bol nahradený Radou na základe článku 2 Schengenského protokolu, klasifikoval ako "dôverné" všetky ustanovenia Spoločnej príručky, ktorej nové znenie bolo prijaté rozhodnutím výkonného výboru 28. apríla 1999 (SCH/Com-ex (99) 13) [1];
(2) Spoločná príručka a rozhodnutie výkonného výboru o jej utajení tvoria súčasť schengenského acquis, ktoré definovala Rada vo svojom rozhodnutí 1999/435/ES [2];
(3) časť I a niektoré prílohy Spoločnej príručky boli odtajnené rozhodnutím Rady 2000/751/ES [3];
(4) je takisto potrebné odtajniť časť II Spoločnej príručky;
(5) je vhodné zrušiť rozhodnutia výkonného výboru (SCH/Com-ex (93) 22 rev.) a (SCH/Com-ex (98) 17) v rozsahu, v ktorom sa vzťahujú na Spoločné konzulárne pokyny a Spoločnú príručku a tak, aby sa budúce rozhodnutia o ich utajení mohli prijímať v súlade s pravidlami o utajovaní dokumentov stanovenými v rozhodnutí Rady 2001/264/ES z 19. marca 2001, ktorým sa prijímajú bezpečnostné predpisy Rady [4],
ROZHODLA TAKTO:
Článok 1
1. Časť II Spoločnej príručky bude odtajnená.
2. Prílohy 14b, 6b a 6c Spoločnej príručky, ktoré zodpovedajú prílohám 5, 9 a 10 Spoločných konzulárnych pokynov, ostávajú utajené ako dôverné.
Článok 2
Časť II Spoločnej príručky sa uverejní v Úradnom vestníku Európskych spoločenstiev.
Článok 3
1. Rozhodnutia Schengenského výkonného výboru zo 14. decembra 1993 (SCH/Com-ex (93)22 rev.) a z 23. júna 1998 (SCH/Com-ex (98) 17) budú nahradené v rozsahu, v ktorom sa vzťahujú na Spoločné konzulárne pokyny a Spoločnú príručku.
2. Budúce rozhodnutia o utajení Spoločných konzulárnych pokynov a Spoločnej príručky sa prijmú v súlade s ustanoveniami rozhodnutia 2001/264/ES.
Článok 4
Toto rozhodnutie nadobúda účinnosť dňom jeho uverejnenia v Úradnom vestníku Európskych spoločenstiev.
V Luxemburgu 25. apríla 2002